Lista celor mai înalte structuri de lemn din lume

Lista celor mai înalte structuri de lemn din lume clasifică cele mai înalte structuri construite integral sau în mare parte din lemn, natural sau compozit (stratificat), cu o înălțime de cel puțin 30 de metri.
În secolul trecut, cele mai înalte structuri din lemn înregistrate au fost stâlpii de susținere a antenelor radio cu înălțimi de până la 220 de metri, care au fost utilizați în Rusia în prima jumătate a secolului XX, fiind apoi înlocuiți cu piloni din oțel. În Germania, cea mai înaltă structură din lemn înregistrată a fost turnul transmițătorului radio Mühlacker (190 de metri), inaugurat în 1930 și distrus spre sfârșitul celui de-al Doilea Război Mondial.
Cea mai înaltă structură din lemn existentă este Turnul radio Gliwice (Radiostacja gliwicka), cu o înălțime de 118 metri, situat în Polonia. Întrucât în perioada interbelică orașul Gleiwitz era parte a Germaniei, Turnul de telecomunicații Gleiwitz (Sender Gleiwitz) a fost construit de germani, fiind inaugurat în 1935. Patru ani mai târziu, Germania nazistă a organizat un atac sub steag fals asupra turnului, acțiune care a fost folosită ca pretext pentru invadarea Poloniei, ceea ce a dus la declanșarea celui de-al Doilea Război Mondial.
Cea mai înaltă clădire din lume construită integral din lemn este Mjøstårnet (85,4 m) din Brumunddal, Norvegia.
În România, cele mai înalte structuri din lemn sunt bisericile din Săpânța (75 m), Șurdești (72 m), Ieud Deal (60 m), Rozavlea (58 m) și Bârsana (57 m), toate construite integral din lemn.
În ultimii ani, odată cu îngrijorările manifestate la nivel global în privința schimbărilor climatice, lemnul a fost din ce în ce mai utilizat ca material de construcție, fiind considerat o alternativă ecologică a betonului, oțelului și materialelor sintetice, mai ales în formă prelucrată, ca material compozit (lemn stratificat), ceea ce îi conferă caracteristici mecanice și rezistență în timp superioare.
Lemnul compozit include o gamă de produse derivate din lemn care sunt fabricate prin fixarea cu adezivi sau prin alte metode a plăcilor de lemn, formând un material compozit. Panourile din lemn rezultate au dimensiuni variabile, iar în cazul lemnului laminat pot avea orice grosime, de la câțiva milimetri până la jumătate de metru sau mai mult. Aceste produse sunt proiectate conform unor specificații precise, testate pentru a îndeplini standardele naționale sau internaționale, asigurând uniformitate și predictibilitate în performanța lor structurală. Produsele din lemn compozit sunt utilizate într-o varietate de aplicații, în special la construcția de locuințe, unități comerciale sau industriale, fiind utilizate sub formă de stâlpi și grinzi care înlocuiesc oțelul sau sub formă de blocuri de lemn (mass timber) care pot înlocui blocurile din beton.
Lemnul laminat încrucișat (cross-laminated timber) este o subcategorie de produse fabricate prin lipirea a cel puțin trei straturi de plăci din lemn în unghi unul față de celălalt. Metoda este similară cu cea utilizată pentru fabricarea placajului, dar straturile laminate (lamelele) sunt mult mai groase.
În funcție de direcția fibrelor fiecărui strat de plăci utilizat, de obicei într-un număr impar, acestea sunt rotite cu 90 de grade față de cele adiacente și lipite între ele într-un mod simetric, astfel încât straturile exterioare să aibă aceeași orientare. Lemnul natural este un material anizotrop, ceea ce înseamnă că proprietățile fizice se modifică în funcție de direcția în care se aplică forța. Prin lipirea straturilor de lemn în unghi drept, panoul obține o rigiditate structurală superioară în ambele direcții.
Lemnul laminat lipit (glued laminated timber) este un produs similar cu CLT, dar toate plăcile laminate au fibrele orientate în aceeași direcție.
Structurile la care oțelul și betonul sunt înlocuite cu lemn natural sau stratificat se caracterizează printr-o amprentă de carbon redusă, utilizarea pe scară largă a lemnului contribuind la reducerea impactului negativ asupra biosferei prin reducerea emisiilor de gaze cu efect de seră.
În tabel sunt incluse structurile din lemn finalizate, existente, cu o înălțime de cel puțin 30 de metri. În cazul clădirilor, au fost incluse atât clădirile construite integral din lemn, cât și cele pentru care s-a utilizat beton, oțel sau materiale compozite (de obicei pentru construirea structurii de rezistență), acestea fiind evidențiate printr-o culoare diferită.
Ordinea este descrescătoare, în funcție de înălțimea totală a structurii.